„*1 Tanīs dienās nāca Jānis Kristītājs un sludināja Jūdejas tuksnesī: 2 "Atgriezieties no grēkiem, jo Debesu valstība ir tuvu klāt pienākusi. 3 Jo šis ir tas, par kuru pravietis Jesaja runājis, sacīdams: saucēja balss tuksnesī: sataisiet Tā Kunga ceļu, darait līdzenas Viņa tekas."”* (Mt.3:1-3)

Šajā laikā mēs īpaši aicināsim uz privāto grēksūdzi jeb privāto bikti.

Domājot par iepriekš minēto, gribas uzdot sekojošus jautājumus:

**Vai luterāņi praktizē privāto grēksūdzi?**

Jā, Mārtiņa Lutera *Mazajā katehismā* un mūsu dziesmu grāmatā pat ir īpašas sadaļas tieši privātās grēksūdzes noturēšanai (skatīt dziesmu grāmatu 973.lpp un 1070.lpp).

**Kopīgā grēksūdze man ir pazīstama. Bet kādēļ būtu vajadzīga arī privātā bikts?**

Tādēļ, ka tā ir iespēja saņemt personīgu, tikai man domātu grēku atlaišanu par konkrētiem grēkiem un par visiem maniem grēkiem kopā. Turklāt mācītājs var dot vērtīgus bikts padomus, kā turpmāk cīnīties ar grēkiem vai kā mierināt nomāktu sirdsapziņu.

**Kādēļ mūsu dievnamos nav privātajām grēksūdzēm paredzētās kabīnes?**

Tas nav tāpēc, lai mēs izskatītos mazāk līdzīgi mūsu Romas katoļu brāļiem.

Tas ir mūsu baznīcas mantojums no racionālisma laikiem, kad daudzas vēsturiski izveidojušās tradīcijas, lai cik ironiski tas nebūtu, tika iracionāli atmestas.

**Vai šāda grēksūdzes praktizēšana nenoņem no manis atbildību – varu izsūdzēt grēkus un droši grēkot tālāk līdz nākamajai grēksūdzei...?**

Grēku atlaišana paredzēta tiem, kas grēkus nožēlo un vēlas ar tiem cīnīties un no tiem atbrīvoties.

**Es gan vēlētos atbrīvoties no grēkiem, bet zinu, ka atkal kritīšu...**

Ir labi apzināties savu vājumu. To nevajag izmantot kā attaisnojumu tīšai grēkošanai turpmāk, taču tas nedrīkst arī kavēt nākt pie grēksūdzes, jo tajā Dievs dod piedošanu un stiprina tālākajai cīņai.

**Es cīnos ar grēcīgu atkarību...**

Regulāra privātā grēksūdze daudziem ir bijusi kā brīnumainas zāles cīņā ar atkarībām. Piesakies uz privāto bikti, un kopā ar mācītāju pieņemiet lēmumu, cik bieži tiksieties uz privāto grēksūdzi. Piemēram, iesākumā tas varētu būt reizi nedēļā, vēlāk intervālu starp tikšanās reizēm varētu palielināt.

**Kāda ir mācītāja loma privātajā grēksūdzē? Vai viņš mani tiesās?**

Mācītājs ir liecinieks manā un Dieva priekšā. Viņš uzklausa manus grēkus un ir paša Dieva pilnvarots šos grēkus piedot vai paturēt (Jņ.20:23). Mācītāja sagatavošana un pieredze ļauj sniegt būtisku atbalstu turpmākajā garīgajā cīņā.

**Bet man ir kauns no mācītāja...**

Mācītājs ir dzirdējis daudzas grēksūdzes. Cilvēku grēki lielākoties atkārtojas, mācītāju būs ļoti grūti pārsteigt ar kaut ko sevišķi oriģinālu. Ir pat ļoti iespējams, ka lielu daļu no Taviem grēkiem arī mācītājs ir kādā savas dzīves posmā darījis un sūdzējis savam biktstēvam. Mācītājs ir sagatavots uzklausīt grēksūdzi, nenosodot grēku nožēlotāju.

**Mani nomoka kādi jau daudzkārt izsūdzēti grēki, tie nedod mieru manai sirdsapziņai...**

Tad steidzies pieteikties uz privāto grēksūdzi!

**Man ir vēl citi jautājumi, kuri šeit nav uzdoti – ko man ar tiem darīt?**

Nekautrējies uzdot tos mācītājam!

K.Lazdiņš